‘กระทิง’เดือดประท้วงหนักต้านรัดเข็มขัด
สเปนประท้วงหนักทั่วประเทศ ต้านนโยบายรัดเข็มขัดของรัฐบาล
31 มี.ค. 2555

สเปนประท้วงหนักทั่วประเทศ ต้านนโยบายรัดเข็มขัดของรัฐบาล
สเปนวิกฤตหนัก แรงงานทั่วประเทศออกมาประท้วงกันในหลายเมืองต่อต้านนโยบายรัดเข็มขัดและการปฏิรูปแรงงานตามนโยบายของรัฐเพื่อหลีกเลี่ยงไม่ให้สเปนตกเป็นเหยื่อของวิกฤตหนี้เป็นชาติล่าสุด
โรงงานผลิตหลายแห่งทั่วประเทศต้องปิดลงเมื่อวันที่ 30 มี.ค. หลังจากที่แรงงานนัดกันหยุดงานทั้งหมด อีกทั้งยังเกิดการปะทะกับตำรวจอย่างรุนแรงในบางเมืองอีกด้วย 
รายงานระบุว่าที่กรุงมาดริด มีผู้ออกมาชุมนุมประท้วงนับหมื่นคน สวนที่เมืองบาร์เซโลนา การประท้วงลุกลามกลายเป็นความรุนแรงเมื่อกลุ่มผู้ประท้วงได้เข้าทำลายธนาคาร และร้านค้าต่างๆ จนเละเทะ อีกทั้งยังจุดไฟเผาถังขยะตามจุดต่างๆ นอกจากนั้นยังเกิดการปะทะกับตำรวจปราบจลาจลกันอย่างวุ่นวาย
สำหรับที่เมืองวาเลนเซีย ผู้ประท้วงจุดไฟเผาบริเวณทางหลวงเป็นทางยาว และที่เมืองเมอร์เซียผู้ประท้วงก็ปาระเบิดขวดใส่รถตำรวจอย่างบ้าคลั่ง
ล่าสุดเจ้าหน้าที่สามารถจับกุมผู้ประท้วงที่ก่อความรุนแรงได้ราว 176 คนทั่วประเทศ ซึ่งมีผู้ได้รับบาดเจ็บราว 104 คน ในจำนวนรวมถึงตำรวจ 58 นายด้วยที่ได้รับบาดเจ็บ 
การประท้วงมีขึ้น 1 วันก่อนหน้าที่นายกรัฐมนตรี มาริอาโนราจอย จะประกาศนโยบายตัดลดค่าใช้จ่ายลงถึง 3 หมื่นล้านยูโร และยังจะประกาศขึ้นภาษีหลายรายการ เพื่อผ่อนคลายความวิตกของตลาดทุนที่เริ่มเล็งเห็นว่าสเปนซึ่งมีอัตราหนี้สาธารณะสูงที่สุดแห่งหนึ่งจะต้องเดินตามรอยกรีซในไม่ช้านี้